"Għamel minn kollox biex tilħaq l-għan tiegħek." Espressjoni ħafna drabi attribwita lill-politiku tas-seklu ħmistax, Nicolò Machiavelli. Fil-fatt kien il-poeta Ruman, Ovid, li esprimieha l-ewwel. Espressjoni li tiddeskrivi perfettament il-politika tal-klikka li tmexxi l-Partit Nazzjonalista. Kisser lin-nies, kisser saħansitra lill-pajjiż... l-aqwa li żżomm il-poter f'idejk. Iżda x'jiġri, verament, meta tkun lest li tagħmel kollox għall-poter? Ħa nitkellem ftit fuq esperjenzi li għaddejt minnhom għax semmajt leħni waqt li kont nifforma parti mill-Grupp Parlamentari Nazzjonalista. Esperjenzi li ftakart fihom meta esponenti ewlenin tal-PN xewxu kemm felħu lill-Parlamentari Ewropej biex jivvutaw kontra Leo Brincat biex ikun membru fil-Qorti Ewropea tal-Awdituri. L-argument li nġieb kien li Brincat kien imissu vvota kontra l-Ministru sieħbu Konrad Mizzi fil-kwistjoni tal-Panama Papers. Jien ħassejtni obbligat nuri li ma kontx qed naqbel mal-linja tal-Gvern Nazzjonalista f'ċirkustanzi partikolari. Meta kienet ħa ssir miżbla ħdejn it-tempji uniċi tagħna, meta ma qbiltx mal-proġett tal-barriera/mużew quddiem il-Konkatidral, fil-kwistjoni tad-divorzju, fuq id-drittijiet tal-omosesswali, fuq l-IVF. Notevolment ħassejt li kelli nivvota favur mozzjoni tal-Oppożizzjoni Laburista kontra l-kap, de facto, tal-PN: Richard Cachia Caruana. Kien ġie żvelat li Cachia Caruana ħadem ma' gvern barrani minn wara dahar il-Parlament Malti. F'kelma waħda, tradiment. Bl-argument li qed iġib il-PN tal-lum kontra Leo Brincat, imissni m'għaddejtx milli għaddejt meta semmajt leħni. Mhux biex nitkessah, iżda biex nagħmel dak li ħassejt li kien id-dover tiegħi. Tgħajjir, insulti lill-familjari, kalunji, ħsara fuq il-proprjetà tiegħi, theddid fuqi, fuq uliedi u fuq membri oħra ta' familti, kampanji orkestrati kontrija fil-'midja indipendenti'. Saħansitra kien hemm attentat biex niġi framed li wettaqt att kriminali. Ma kienx faċli nkompli nsemma' leħni f'dawn iċ-ċirkustanzi. Ħassejtni obbligat li nagħmel hekk bħala rappreżentant tal-poplu. Spiċċajt ittimbrat bħala traditur minn dawk li issa qegħdin jgħidu li Leo Brincat imissu għamel l-istess bħali. Ħa nkun ċar. Dan ma kienx ġej minn kulħadd fil-partit. Kelli ħafna minn sħabi fil-Grupp Parlamentari li tawni appoġġ – xi drabi mhux fl-apert, imma xorta apprezzat. Kien hemm ħafna uffiċjali tal-partit li għamlu l-istess. Naf li saħansitra kemm Eddie Fenech Adami kif ukoll Lawrence Gonzi għamlu li setgħu biex iwaqqfu ċerta attakki kontrija. Kien ġej minn dak li jistħajjel li hu xi Machiavelli lokali...u dawk ta' madwaru. Iżda x'inhu r-riżultat tal-filosofija exitus acta probat? Partit li tkisser. Mhux kull min ġie attakkat issikket. Anzi, kien hemm min – bħali – aktar ħass li kellu jsemma' leħnu. Żgur li dan ikkontribwixxa għat-telfa storika fl-2013. Ħsara kbira lil pajjiżna. Żlealtà fil-fora internazzjonali kontra l-pajjiż. Preċiżament ir-raġuni wara l-vot tiegħi kontra Cachia Caruana fl-2012. Imma l-ħmar għalxejn taqtagħlu denbu. Dan kien l-ewwel minn sensiela ta' artikli tiegħi. Mhux ħa nitkellem fuq l-esperjenzi tiegħi biss. Iżda tgħallimt ħafna minn dawn l-esperjenzi u xtaqt naqsamhom magħkom. Tgħallimt biżżejjed biex ma neskludix li hemm fuq xiex tinkwieta meta tisma' li se ssir ħsara lil pajjiżna waqt il-Presidenza. Tgħallimt biżżejjed biex nitħasseb meta nisma' lil min jitkellem fuq elezzjoni kmieni b'ċerta konvinzjoni. Koalizjoni Nazzjonali mmexxija mill-PN? Nemmen lil Busuttil li diġà nħolqot. Il-Knisja lokali mmexxija mill-Arċisqof Scicluna, il-midja 'indipendenti' u xi uffiċjali amministrattivi. Uffiċjali li aktar ħsiebhom biex mingħalihom jaqdu lill-maduma milli lil pajjiżhom. Koalizzjoni b'saħħitha b'għan wieħed, li l-poter jitreġġa' lura fl-istess idejn manipulattivi li ddominaw ix-xena politika Maltija għal kwart ta' seklu. Anke jekk il-pajjiż inkunu kissirnieh.